Consolidated PBY Catalina

Consolidated Model 28, známejší ako PBY Catalina (označenie amerického námorníctva), u americkej armády označovaný ako OA-10, v kanadských službách ako Canso, je lietajúci čln a obojživelné lietadlo vyvinuté spoločnosťou Consolidated Aircraft v 30. a 40. rokoch 20. storočia. Používali ho viaceré spojenecké krajiny počas druhej svetovej vojny. Stroj tohto typu sa preslávil najmä odhalením japonského loďstva, ktoré smerovalo k atolu Midway, kde sa odohrala jedna z rozhodujúcich bitiek vojny v Pacifiku.

Patrí medzi najúspešnejšie lietadlá svojho druhu, bolo vyrábané vo veľkých množstvách. Posledné Cataliny boli vyradené z aktívnej služby v 80. rokoch. Lietadlo je aj dnes využívané na rôzne účely, napríklad ako hasičské lietadlo.

Skratka PBY, „PB“ pre „Patrol Bomber“ (hliadkový bombardér) a „Y“ ako kód pre označenie strojov firmy „Consolidated Aircraft“ v US Navy.

 Vývoj 

Počiatky vývoja hydroplánu Catalina siahajú do začiatkov 30. rokov, kedy bola vydaná požiadavka amerického vojenského námorníctva na hliadkovací hydroplán. Americké firmy Consolidated a Douglas začali v roku 1933 s vývojom prototypov. Firma Consolidated Aircraft Corporation dokončila svoj prvý prototyp XP3Y-1 v roku 1935, ktorý prvýkrát vzlietol 28. marca. Americké námorníctvo tento stroj vyskúšalo, ale požadovalo ďalšie vylepšenia, takže ho v októbri 1935 vrátilo späť firme k prepracovaniu. Tá dala lietadlu silnejšie motory, urobila nejaké úpravy a v máji 1936 znova vyskúšala. Letové skúšky dopadli dobre, takže od septembra 1936 sa začala sériová výroba typu PBY-1. Stroj bol postupne modernizovaný a boli vyrábané ďalšie vylepšené verzie. Okrem USA sa lietadlá vyrábali aj v Kanade a v Sovietskom zväze. Celkove sa vyrobilo 4051 kusov.

 Vyrábané verzie 
XP3Y-1: prvý prototyp s dvoma motormi Pratt & Whitney R-1830-54 s výkonom 2 x 615, výzbroj: 4x guľomet Browning kalibru 7,62 mm, 907 kg bomb
XPBY-1: prepracovaný prototyp z mája 1936, motory Pratt & Whitney R-1830-64 s výkonom 671 kW
PBY-1: výroba: september 1936 - jún 1937, vyrobených 60 ks.
PBY-2: výroba: máj 1937 - február 1938, úprava nosných plôch, 50 ks
PBY-3: výroba: november 1936 - august 1938, silnejšie motory, 66 ks
PBY-4: výroba: máj 1938 - jún 1939, silnejšie motory, nepriestrelné sklo, 32 ks
PBY-5: výroba: september 1940 - júl 1943, silnejšie motory, zasklené bubliny strelca v zadnej časti, 684 ks
PBY-5A: výroba: október 1941 - január 1945, určený pre obojživelné operácie, zlepšenie výzbroje, 802 ks
PBY-6A: výroba: január 1945 - máj 1945, zväčšenie krídel, zvýšenie nosnosti, 175 ks

 Nasadenie 

Počas druhej svetovej vojny boli Cataliny používané pre boj proti ponorkám, námorné hliadkovanie, ochranu konvojov, záchranu zostrelených posádok a transport. 

Stroje Catalina sa významnou mierou podieľali na vojnovom úsilí spojencov. 26. mája 1941 jedna z Catalín britského Coastal Command zbadala nemeckú bojovú loď Bismarck, ktorá sa pokúšala uniknúť pred britskou flotilou. Bismarck bol nasledujúceho dňa potopený Kráľovským námorníctvom. Letka Catalín tiež ako prvá spozorovala približujúcu sa flotilu Japonského cisárskeho námorníctva smerujúcu k atolu Midway. Squadron Leader L. J. Birchall na stroji Catalina spozoroval 4. apríla 1942 blížiace sa japonské lietadlové lode a predišiel tak nečakanému útoku na britskú Indickú flotilu na Srí Lanke.

Na strojoch Catalina slúžil počas vojny aj Edmund Percival Hillary, jeden z dvojice prvých pokoriteľov Mount Everestu.

 Technické údaje 

 PBY-5A Catalina 
Posádka: 8 alebo 9
Dĺžka: 19,46 m
Rozpätie: 31,70 m
Výška: 6,15 m
Plocha krídel: 130 m2
Hmotnosť (prázdny): 9 485 kg
Hmotnosť (vzletová): 16 066 kg
Pohon: 2x hviezdicový piestový motor Pratt & Whitney R-1830-92, každý s výkonom 895 kW

Maximálna rýchlosť: 314 km/h
Cestovná rýchlosť: 201 km/h
Dostup: 3 962 m
Dolet: 4 030 km

 Výzbroj 
 3x guľomet M1919 Browning kalibru 7,62 mm; dva v prednom strelisku a jeden v strelisku v spodnej zadnej časti trupu
 2x guľomet M2 Browning kalibru 12,7 mm vo vypuklých zasklených streliskách v zadnej časti trupu
 1814 kg bômb, hĺbkových náloží alebo torpéd

 Iné projekty 

Kategória:Bombardovacie lietadlá USA
Kategória:Hydroplány
Kategória:Lietadlá Consolidated
Kategória:Lietadlá druhej svetovej vojny